Document ID: 32003D0896

Kommissionens beslutning
af 19. december 2003
om medlemsstaternes forlængelse af midlertidige godkendelser af de nye aktive stoffer thiacloprid, thiametoxam, quinoxyfen, flazasulfuron, Spodoptera exigua nuklear polyhedrosevirus, spinosad, Gliocladium catenulatum, Pseudomonas chlororaphis og indocacarb
(meddelt under nummer K(2003) 4851)
(EØS-relevant tekst)
(2003/896/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 2003/84/EF(2), særlig artikel 8, stk. 1, fjerde afsnit, og
ud fra følgende betragtninger:
(1) I henhold til artikel 6, stk. 2, i direktiv 91/414/EØF modtog Det Forenede Kongerige i september 1998 fra Bayer AG (nu Bayer CropScience) en ansøgning om at optage det aktive stof thiacloprid i bilag I til direktiv 91/414/EØF. Ved Kommissionens beslutning 2000/181/EF(3) blev det bekræftet, at dossieret var fuldstændigt og derfor kunne anses for principielt at opfylde data- og informationskravene i bilag II og III til direktivet.
(2) Myndighederne i Spanien modtog i marts 1999 en lignende ansøgning fra Novartis Crop Protection AG (nu Bayer CropScience) vedrørende thiametoxam. Dossieret blev erklæret fuldstændigt ved beslutning 2000/181/EF.
(3) Myndighederne i Det Forenede Kongerige modtog i august 1995 en lignende ansøgning fra Dow Elanco Europe (nu Dow AgroSciences) vedrørende quinoxyfen. Dossieret blev erklæret fuldstændigt ved Kommissionens beslutning 96/457/EF(4).
(4) Myndighederne i Spanien modtog i december 1996 en lignende ansøgning fra ISK Biosciences Europe SA vedrørende flazasulfuron. Dossieret blev erklæret fuldstændigt ved Kommissionens beslutning 97/865/EF(5).
(5) Myndighederne i Nederlandene modtog i juli 1996 en lignende ansøgning fra Biosys vedrørende Spodoptera exigua nuklear polyhedrosevirus. Dossieret blev erklæret fuldstændigt ved beslutning 97/865/EF.
(6) Myndighederne i Nederlandene modtog i juli 1999 en lignende ansøgning fra Dow AgroSciences vedrørende spinosad. Dossieret blev erklæret fuldstændigt ved Kommissionens beslutning 2000/210/EF(6).
(7) Myndighederne i Finland modtog i maj 1998 en lignende ansøgning fra Kemira Agro Oy vedrørende Gliocladium catenulatum. Dossieret blev erklæret fuldstændigt ved Kommissionens beslutning 1999/392/EF(7).
(8) Myndighederne i Sverige modtog i december 1994 en lignende ansøgning fra Svenska Lantmännen (nu Bio Agri AB) vedrørende Pseudomonas chlororaphis. Dossieret blev erklæret fuldstændigt ved Kommissionens beslutning 97/248/EF(8).
(9) Myndighederne i Nederlandene modtog i oktober 1997 en lignende ansøgning fra Du Pont de Nemours France SA vedrørende indoxacarb. Dossieret blev erklæret fuldstændigt ved beslutning 98/398/EF(9).
(10) Bekræftelsen af, at dossiererne er fuldstændige, er en forudsætning for, at der kan foretages en grundig behandling af dem, og for at medlemsstaterne foreløbigt kan godkende plantebeskyttelsesmidler, der indeholder de pågældende aktive stoffer, for en periode på højst tre år, samtidig med at betingelserne i direktivets artikel 8, stk. 1, navnlig kravet om, at der skal foretages en grundig vurdering af det aktive stof og plantebeskyttelsesmidlet ud fra direktivets krav, opfyldes.
(11) For disse aktive stoffer er virkningerne på menneskers sundhed og miljøet blevet vurderet i henhold til direktivets artikel 6, stk. 2 og 4, for de anvendelser, der er foreslået af de pågældende ansøgere. De rapporterende medlemsstater forelagde Kommissionen udkast til vurderingsrapporter den 29. november 2000 (thiacloprid), den 20. januar 2002 (thiametoxam), den 11. oktober 1996 (quinoxyfen), den 1. august 1999 (flazasulfuron), den 19. november 1999 (Spodoptera exigua nuklear polyphedrosevirus, den 1. februar 2001 (spinosad), den 16. maj 2001 (Gliocladium catenulatum), den 7. april 1998 (Pseudomonas chlororaphis) og den 7. februar (indoxacarb).
(12) Gennemgangen af dossiererne fortsætter, efter at de rapporterende medlemsstater har forelagt udkastene til vurderingsrapporter for Kommissionen, og det vil ikke være muligt at afslutte evalueringen af dossiererne inden for den periode, der er fastsat i direktiv 91/414/EØF.
(13) Da den hidtidige evaluering ikke giver anledning til umiddelbar bekymring, bør medlemsstaterne kunne forlænge de midlertidige godkendelser af plantebeskyttelsesmidler, der indeholder de pågældende aktive stoffer, for en periode på 24 måneder i overensstemmelse med direktivets artikel 8, så undersøgelsen af dossiererne kan fortsætte. Det forventes, at evalueringen kan afsluttes, og at der kan træffes beslutning om eventuel optagelse af de pågældende aktive stoffer i bilag I inden for 24 måneder.
(14) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Medlemsstaterne kan forlænge midlertidige godkendelser af plantebeskyttelsesmidler, der indeholder thiacloprid, thiametoxam, quinoxyfen, flazasulfuron, Spodoptera exigua nuklear polyhedrosevirus, spinosad, Gliocladium catenulatum, Pseudomonas chlororaphis eller indoxacarb, for en periode på højst 24 måneder fra datoen for denne beslutnings vedtagelse.
Artikel 2
Denne beslutning er rettet til medlemsstaterne.
Udfærdiget i Bruxelles, den 19. december 2003.

Labels: 0
3
6